Diari Oficial de la Generalitat Valenciana


Sumari del DOGV 9053, del 01-04-2021 (2021/3389)

LLEI 3/2021, de 31 de març, de la Generalitat, de Creació de l'Il·lustre Col·legi Oficial d'Economistes d'Alacant i de l'Il·lustre Col·legi Oficial d'Economistes de Castelló.
------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/l/2021/03/31/3/dof/vci/html**

### Dades del document

Número de DOGV
:   9053

Data del DOGV
:   01-04-2021

Secció del DOGV
:   I. DISPOSICIONS GENERALS

Número del document
:   2021/3389


Data del document
:   31-03-2021

Organisme emissor
:   Presidència de la Generalitat

Tipus de document
:   Llei

Descriptors 

:   * legislació
    * reglament intern
    * col·legi professional
    * economia

LLEI 3/2021, de 31 de març, de la Generalitat, de Creació de l'Il·lustre Col·legi Oficial d'Economistes d'Alacant i de l'Il·lustre Col·legi Oficial d'Economistes de Castelló. [2021/3389]  
Sia notori i manifest a tots els ciutadans i totes les ciutadanes que Les Corts han aprovat i jo, d'acord amb el que establixen la Constitució i l'Estatut d'Autonomia, en nom del rei, promulgue la Llei següent:  
  
  
Índex  
Preàmbul  
Article 1. Creació, règim i naturalesa jurídica  
Article 2. Àmbit territorial  
Article 3. Àmbit personal  
Article 4. Funcions professionals dels membres dels col·legis  
Article 5. Relacions amb l'Administració de la Generalitat  
  
Disposició addicional  
Única. Patrimoni i personal dels col·legis dissolts.  
Disposicions transitòries  
Primera. Règim provisional de direcció dels col·legis creats.  
Segona. Assemblea constituent.  
Disposició final  
Única. Entrada en vigor.  
  
  
PREÀMBUL  
  
I  
  
La Constitució espanyola, en el seu article 149.1.18, reserva a l'Estat la competència sobre les bases del règim jurídic de les administracions públiques, i en l'article 36 preveu que la llei regularà les peculiaritats pròpies del règim jurídic dels col·legis professionals, i la legislació bàsica estatal en aquesta matèria es troba en la Llei 2/1974, de 13 de febrer, de Col·legis Professionals.  
L'article 49.1, apartat 22, de l'Estatut d'Autonomia, estableix que la Comunitat Valenciana ostenta competència exclusiva en matèria de col·legis professionals i exercici de les professions titulades, sense perjudici del que disposen els articles 36 i 139 de la Constitució espanyola.  
La Llei 30/2011, de 4 d'octubre, sobre la creació del Consell General d'Economistes, va unificar en l'àmbit nacional les organitzacions col·legials d'economistes i titulars mercantils. La corporació creada representa, en els àmbits estatal i internacional, els interessos dels economistes i titulars mercantils. Així mateix, aquesta llei estableix les bases per a impulsar la unificació dels consells autonòmics i col·legis d'economistes i titulars mercantils, d'acord amb el que es preveu en la normativa autonòmica aplicable.  
L'article 8 de la Llei 6/1997, de 4 de desembre, de la Generalitat, de Consells i Col·legis Professionals de la Comunitat Valenciana, estableix que la fusió de col·legis pertanyents a diferent professió, mitjançant la constitució d'un de nou, es realitzarà mitjançant llei de la Generalitat, previ informe dels consells valencians de col·legis professionals de les professions respectives.  
Dins d'aquest marc, els col·legis oficials d'Economistes i de Titulars Mercantils d'Alacant, d'una banda, i els d'Economistes i de Titulars Mercantils de Castelló, d'una altra, han sol·licitat formalment la fusió de les seues respectives corporacions amb la finalitat de crear sengles col·legis provincials, l'Il·lustre Col·legi Oficial d'Economistes d'Alacant i l'Il·lustre Col·legi Oficial d'Economistes de Castelló, que representaran els interessos de la professió d'economista i de la professió de titular mercantil en les seues respectives províncies. La decisió de fusionar els diferents col·legis ha sigut aprovada en les respectives juntes generals de cadascuna de les corporacions afectades.  
Els col·legis creats per la fusió serviran de via de col·laboració amb l'Administració autonòmica i contribuiran a vetlar perquè l'activitat dels seus membres estiga al servei dels interessos generals, dels consumidors i, especialment, del teixit empresarial de la Comunitat.  
II  
  
L'objecte de la llei és la creació de l'Il·lustre Col·legi Oficial d'Economistes d'Alacant, per fusió del Col·legi Oficial d'Economistes d'Alacant amb el Col·legi Oficial de Titulars Mercantils d'Alacant, i de l'Il·lustre Col·legi Oficial d'Economistes de Castelló, per fusió del Col·legi Oficial d'Economistes de Castelló amb el Col·legi Oficial de Titulars Mercantils de Castelló.  
Aquesta llei s'estructura en cinc articles, una disposició addicional, dues disposicions transitòries i una disposició final.  
L'article primer crea l'Il·lustre Col·legi Oficial d'Economistes d'Alacant, per fusió del Col·legi Oficial d'Economistes d'Alacant amb el Col·legi Oficial de Titulars Mercantils d'Alacant, i l'Il·lustre Col·legi Oficial d'Economistes de Castelló, per fusió del Col·legi Oficial de Castelló amb el Col·legi Oficial de Titulars Mercantils de Castelló.  
  
Els articles segon i tercer determinen l'àmbit territorial i personal d'actuació dels col·legis professionals creats.  
L'article quart contempla que la creació dels col·legis no afecta les atribucions professionals que corresponguen a la professió d'economista i a la professió de titular mercantil, conforme a la legislació vigent.  
  
L'article cinqué preveu les relacions dels col·legis professionals amb l'Administració de la Generalitat.  
La creació dels col·legis professionals per fusió dels existents requereix que es contemple un règim transitori relatiu al règim provisional de la seua direcció i a les seues assemblees constituents, així com una clàusula relativa al patrimoni i el personal dels col·legis a extingir.  
  
Aquesta llei està inclosa en el Pla Normatiu de l'Administració de la Generalitat 2019.  
  
Article 1. Creació, règim i naturalesa jurídica  
1. Es creen, com a corporacions de dret públic, amb personalitat jurídica pròpia i plena capacitat d'obrar per al compliment de les seues finalitats, l'Il·lustre Col·legi Oficial d'Economistes d'Alacant, per fusió del Col·legi Oficial d'Economistes d'Alacant amb el Col·legi Oficial de Titulars Mercantils d'Alacant, i l'Il·lustre Col·legi Oficial d'Economistes de Castelló, per fusió del Col·legi Oficial d'Economistes de Castelló amb el Col·legi Oficial de Titulars Mercantils de Castelló.  
  
2. Els col·legis creats, l'estructura i funcionament dels quals hauran de ser democràtics, es regiran per la legislació bàsica estatal, per la Llei 6/1997, de 4 de desembre, de la Generalitat, de Consells i Col·legis Professionals de la Comunitat Valenciana i les seues normes de desenvolupament, per aquesta llei de creació, pels seus estatuts i altres normes internes, i per la resta de l'ordenament jurídic que resulte d'aplicació.  
3. Els col·legis creats adquiriran personalitat jurídica a partir de l'entrada en vigor d'aquesta llei i capacitat d'obrar des de la constitució dels seus òrgans de govern. Això últim es farà efectiu mitjançant la presa de possessió dels seus càrrecs per part dels membres de tals òrgans.  
4. Els col·legis professionals que es fusionen s'extingiran en el moment en què adquirisquen personalitat jurídica els nous col·legis creats.  
5. Els col·legis creats per aquesta llei succeiran universalment en tots els seus drets i obligacions els col·legis que es fusionen i dels quals porten causa.  
  
Article 2. Àmbit territorial  
1. L'àmbit territorial d'actuació de l'Il·lustre Col·legi Oficial d'Economistes d'Alacant abastarà la província d'Alacant.  
2. L'àmbit territorial d'actuació de l'Il·lustre Col·legi Oficial d'Economistes de Castelló abastarà la província de Castelló.  
  
Article 3. Àmbit personal  
1. Formaran part dels col·legis creats totes aquelles persones que pertangueren als respectius col·legis fusionats en el moment de l'entrada en vigor d'aquesta llei.  
2. Així mateix, podran pertànyer als col·legis creats els qui, sense estar col·legiats en el moment de la constitució dels nous col·legis, complisquen els requisits següents:  
- Ostenten una titulació acadèmica de caràcter oficial que faculte per a l'exercici de les professions d'economista o de titular mercantil.  
- Sol·liciten la seua admissió en els nous col·legis.  
  
Article 4. Funcions professionals dels membres dels col·legis  
La unificació de les corporacions col·legials regulada per aquesta llei no afectarà les atribucions professionals que corresponguen a la professió d'economista i a la professió de titular mercantil, conforme a la legislació vigent.  
  
Article 5. Relacions amb l'Administració de la Generalitat  
  
Els col·legis creats es relacionaran, en els aspectes corporatius i institucionals, amb la conselleria que tinga atribuïdes competències en matèria de col·legis professionals i, quant al contingut de la professió, amb la conselleria competent per raó de l'activitat dels col·legiats.  
  
  
  
DISPOSICIÓ ADDICIONAL  
  
Única. Patrimoni i personal dels col·legis dissolts  
1. El patrimoni i el personal dels col·legis a extingir s'incorporaran, en funció del seu corresponent àmbit provincial, al col·legi oficial d'economistes resultant.  
2. Els col·legis oficials d'economistes de l'Alacant i Castelló producte de la fusió se subrogaran, respectivament, en els drets i obligacions, així com en els arrendaments d'immobles, dels fins ara existents col·legis oficials d'economistes i de titulats mercantils del seu corresponent àmbit provincial.  
  
  
DISPOSICIONS TRANSITÒRIES  
  
Primera. Règim provisional de direcció dels col·legis creats  
1. En el termini màxim d'un mes des de l'entrada en vigor d'aquesta llei, es constituirà un òrgan provisional de direcció en cadascun dels col·legis creats. L'estructura i funcionament d'aquests òrgans hauran de ser democràtics, i la seua constitució i domicili hauran de fer-se públics, mitjançant la inserció d'un anunci en el Diari Oficial de la Generalitat Valenciana.  
2. La composició dels òrgans provisionals de direcció dels col·legis creats serà la següent:  
a) L'òrgan provisional de direcció de l'Il·lustre Col·legi Oficial d'Economistes d'Alacant estarà format per set representants del Col·legi Oficial d'Economistes d'Alacant, i per quatre representants del Col·legi Oficial de Titulars Mercantils d'Alacant.  
b) L'òrgan provisional de direcció de l'Il·lustre Col·legi Oficial d'Economistes de Castelló estarà format per set representants del Col·legi Oficial d'Economistes de Castelló, i per quatre representants del Col·legi Oficial de Titulars Mercantils de Castelló.  
c) En la designació de les persones integrants de cada òrgan provisional, es procurarà assolir una composició equilibrada de dones i homes.  
  
d) Les presidències d'aquests òrgans provisionals de direcció recauran en els qui ostenten, en el moment de l'entrada en vigor d'aquesta llei, la Presidència del col·legi d'economistes de la respectiva província, i la Vicepresidència en els qui ostenten la Presidència dels col·legis oficials de titulats mercantils.  
3. Els òrgans provisionals de direcció realitzaran les actuacions següents:  
a) Realitzaran les funcions de l'òrgan de govern provisional del nou col·legi unificat durant el període transitori entre la seua constitució i la presa de possessió de la seua junta de govern.  
b) Elaboraran uns estatuts provisionals del nou col·legi, que regularan la composició de la futura junta de govern del col·legi i la seua manera d'elecció o règim electoral, i la forma d'elaboració i aprovació dels estatuts, així com la forma de convocatòria i celebració de l'assemblea constituent. Els estatuts dels col·legis preexistents tindran validesa en tot allò no regulat en els estatuts provisionals fins a l'aprovació dels estatuts definitius del nou col·legi.  
c) Elaboraran un projecte d'estatut definitiu per a sotmetre'l a la consideració de l'assemblea constituent. Aquest projecte haurà d'estar a la disposició dels col·legiats en el moment de la convocatòria.  
d) Duran la gestió ordinària dels col·legis creats fins que aquests adquirisquen capacitat d'obrar.  
  
Segona. Assemblea constituent  
1. L'Assemblea constituent dels col·legis creats serà convocada pels òrgans provisionals de direcció. La convocatòria s'efectuarà, almenys, amb vint dies d'antelació a la seua realització, mitjançant la publicació en el Diari Oficial de la Generalitat Valenciana.  
2. Correspon a l'Assemblea constituent l'aprovació dels estatuts definitius del col·legi proposats per l'òrgan provisional de direcció en el termini de 6 mesos des de l'aprovació dels estatuts provisionals, així com la ratificació de la primera junta de govern del col·legi proposada per l'òrgan provisional de direcció, o la convocatòria del procés electoral per a la seua elecció.  
3. L'acta de l'Assemblea Constituent es remetrà a la conselleria de Justícia, Interior i Administració Pública o òrgan competent en matèria de col·legis professionals, i inclourà la composició dels seus òrgans de govern i els estatuts del col·legi, perquè verifique la seua legalitat i conseqüent inscripció registral i publicació en el Diari Oficial de la Generalitat Valenciana.  
  
  
DISPOSICIÓ FINAL  
  
Única. Entrada en vigor  
Aquesta llei entrarà en vigor l'endemà de la publicació en el Diari Oficial de la Generalitat Valenciana.  
Per tant, ordene que tots els ciutadans i totes les ciutadanes, tribunals, autoritats i poders públics als quals pertoque, observen i facen complir esta llei.  
  
València, 31 de març de 2021  
  
El president de la Generalitat  
XIMO PUIG I FERRER


Còpia Permalink ELI